b'\n_START_ARTICLE_\nEl Reusense (1882)\n_START_SECTION_\nHist\xc3\xb2ria\n_START_PARAGRAPH_\nLa publicaci\xc3\xb3 va treure el seu primer n\xc3\xbamero el 15 de novembre de 1882 i es definia com un informatiu comercial. Es presentava tamb\xc3\xa9 com a literari "para responder a los deseos de todos". Tenia diverses seccions fixes: "Secci\xc3\xb3n local" on parlava de temes municipals referits quasi sempre al comer\xc3\xa7 i a la ind\xc3\xbastria. "Revista comercial" amb les cotitzacions del mercat de Reus, i not\xc3\xadcies sobre empreses i ind\xc3\xbastries locals i comarcals. Una "Secci\xc3\xb3n editorial" que es va repetir en tots els n\xc3\xbameros, publicava notes diverses sobre educaci\xc3\xb3 f\xc3\xadsica, emigraci\xc3\xb3, temes agr\xc3\xadcoles, consells als empresaris i d\'altres. La secci\xc3\xb3 "Diversiones p\xc3\xbablicas" anunciava representacions teatrals i espectacles i en feia la cr\xc3\xadtica. Totes les col\xc2\xb7laboracions anaven sense signar, excepte els articles literaris que signava sempre Faust\xc3\xad Plan\xc3\xa0s. L\'\xc3\xbaltim n\xc3\xbamero conegut \xc3\xa9s el 8, del 24-XII-1882.\n_START_SECTION_\nAspectes t\xc3\xa8cnics\n_START_PARAGRAPH_\nSortia setmanalment, en format doble foli i quatre p\xc3\xa0gines a quatre columnes. L\'\xc3\xbaltima p\xc3\xa0gina era sempre d\'anuncis. El n\xc3\xbamero solt valia 5 c\xc3\xa8ntims, i la subscripci\xc3\xb3 era de 25 c\xc3\xa8ntims al mes. S\'imprimia a La Imprenta del Centro d\'Esteve P\xc3\xa0mies i els punts de subscripci\xc3\xb3 eren la llibreria de Joan Grau Gen\xc3\xa9 i el quiosc de Pau Bolart. La llengua era la castellana, per\xc3\xb2 la secci\xc3\xb3 liter\xc3\xa0ria va publicar alguns articles i poemes en catal\xc3\xa0._NEWLINE_L\'historiador de la premsa reusenca Francesc Gras i Elies diu que va ser el segon peri\xc3\xb2dic que va sortir a la ciutat amb el mateix t\xc3\xadtol.'